**דף העשרה: מדרש ספרי דברים שמג**

**שֶׁנִּגְלָה הַקָּדוֹשׁ בָּרוּךְ הוּא לִתֵּן תּוֹרָה לְיִשְׂרָאֵל, לֹא עַל יִשְׂרָאֵל בִּלְבַד הוּא נִגְלָה, אֶלָּא עַל כָּל הָאֻמּוֹת.**

**בַּתְּחִלָּה הָלַךְ אֵצֶל בְּנֵי עֵשָׂו וְאָמַר לָהֶם: "מְקַבְּלִים אַתֶּם אֶת הַתּוֹרָה?"**

**אָמְרוּ לוֹ: "מָה כָּתוּב בָּהּ?"**

**אָמַר לָהֶם: "'לֹא תִרְצָח'".**

**אָמְרוּ לְפָנָיו: "רִבּוֹנוֹ שֶׁל עוֹלָם, כָּל עַצְמוֹ שֶׁל אוֹתוֹ אֲבִיהֶם רוֹצֵחַ הוּא, שֶׁנֶּאֱמַר 'וְהַיָּדַיִם יְדֵי עֵשָׂו'** (בראשית פרק כז פסוק כב) **וְלֹא הִבְטִיחוֹ אָבִיו אֶלָּא עַל הַחֶרֶב, שֶׁנֶּאֱמַר 'וְעַל חַרְבְּךָ תִחְיֶה'** ([בראשית פרק כז פסוק מ](http://kodesh.snunit.k12.il/i/t/t0127.htm#22)) **– אֵין אָנוּ יְכוֹלִים לְקַבֵּל אֶת הַתּוֹרָה".**

**הָלַךְ לוֹ אֵצֶל בְּנֵי עַמּוֹן וּמוֹאָב וְאָמַר לָהֶם: "מְקַבְּלִים אַתֶּם אֶת הַתּוֹרָה?"**

**אָמְרוּ לוֹ: "מָה כָּתוּב בָּהּ?"**

**אָמַר לָהֶם: "'לֹא תִּנְאָף'".**

**אָמְרוּ לְפָנָיו: "רִבּוֹנוֹ שֶׁל עוֹלָם, כָּל עַצְמָם שֶׁל אוֹתָם הָאֲנָשִׁים אֵינָם בָּאִים אֶלָּא מִנִּאוּף, שֶׁנֶּאֱמַר 'וַתַּהֲרֶיןָ שְׁתֵּי בְנוֹת לוֹט מֵאֲבִיהֶן'** ([בראשית פרק יט פסוק לו](http://kodesh.snunit.k12.il/i/t/t0119.htm)) **– אֵין אָנוּ יְכוֹלִים לְקַבֵּל אֶת הַתּוֹרָה".**

**הָלַךְ לוֹ אֵצֶל בְּנֵי יִשְׁמָעֵאל, אָמַר לָהֶם: "מְקַבְּלִים אַתֶּם אֶת הַתּוֹרָה?"**

**אָמְרוּ לוֹ: "מָה כָּתוּב בָּהּ?"**

**אָמַר לָהֶם: "'לֹא תִּגְנֹב'".**

**אָמְרוּ לְפָנָיו: "רִבּוֹנוֹ שֶׁל עוֹלָם, כָּל עַצְמָם שֶׁל אוֹתָם הָאֲנָשִׁים אֵינָם חַיִּים אֶלָּא מִן הַגְּנֵבָה וּמִן הַגֶּזֶל, שֶׁנֶּאֱמַר 'פֶּרֶא אָדָם, יָדוֹ בַכֹּל וְיַד כֹּל בּוֹ'** (בראשית פרק טז פסוק יב) **– אֵין אָנוּ יְכוֹלִים לְקַבֵּל אֶת הַתּוֹרָה".**

**לֹא הָיְתָה אֻמָּה בָּאֻמּוֹת שֶׁלֹּא הָלַךְ וְדִבֵּר וְדָפַק עַל פִּתְחָהּ, אִם יִרְצוּ וִיקַבְּלוּ אֶת הַתּוֹרָה.**

**וְאַחַר כָּךְ בָּא לוֹ אֵצֶל יִשְׂרָאֵל, אָמְרוּ לוֹ: "נַעֲשֶׂה וְנִשְׁמָע"** ([שמות פרק כד פסוק ז](http://kodesh.snunit.k12.il/i/t/t0224.htm#7)).